**Štatút ceny Slovenskej rektorskej konferencie za umenie**

**Článok 1
Základné ustanovenia**

1. Slovenská rektorská konferencia (ďalej len „SRK“) je podľa zákona č. 131/2002 Z. z. o vysokých školách jedným z troch orgánov reprezentujúcich vysoké školy v Slovenskej republike. Cieľom SRK je koordinácia a podpora činnosti rektorov slovenských vysokých škôl v záujme utvárania vysokoškolskej politiky.
2. Slovenská rektorská konferencia, s cieľom prispieť k zviditeľneniu umeleckej činnosti vykonávanej na vysokých školách v Slovenskej republike a propagácii takejto činnosti, zriadila dňa
10. septembra 2012 „Cenu Slovenskej rektorskej konferencie za umenie“ (ďalej len „cena“).
3. Študent vysokej školy je pre potreby štatútu ceny osoba, ktorá v akademickom roku predchádzajúcemu vyhláseniu výzvy, bola riadne zapísaná v dennej alebo externej forme na niektorom z troch stupňov vysokoškolského štúdia (ďalej len „študent“). Absolvent vysokej školy je pre potreby štatútu ceny osoba, ktorá v akademickom roku predchádzajúcemu vyhláseniu výzvy, úspešne ukončila štúdium v dennej alebo externej forme v niektorom z troch stupňov vysokoškolského štúdia (ďalej len „absolvent“).
4. Cena sa udeľuje študentovi (kolektívu študentov) alebo absolventovi (kolektívu absolventov) vysokých škôl so sídlom v Slovenskej republike do 35 rokov, ktorý je autorom alebo spoluautorom umeleckého diela alebo umeleckého výkonu nadnárodného, resp. národného významu alebo súboru umeleckých diel a umeleckých výkonov a ktoré vzniklo počas vysokoškolského štúdia autora, alebo všetkých spoluautorov. Percentuálny podiel autorstva študenta, alebo súčet autorstva kolektívu študentov musí byť vždy 100 percent. V prípade umení viazaných na národný jazyk sa pri hodnotení návrhov zohľadňuje najmä národný význam umeleckých diel a umeleckých výkonov alebo súboru umeleckých diel a umeleckých výkonov.
5. Cena sa udeľuje každoročne pri príležitosti konania Týždňa vedy a techniky na Slovensku.

**Článok 2
Udeľovanie ceny**

1. Cenu udeľuje prezident SRK v mene SRK študentovi alebo absolventovi podľa čl. 1 ods. 3 a 4 za konkrétne mimoriadne hodnotné a verejne prístupné umelecké dielo alebo umelecký výkon nadnárodného, resp. národného významu alebo súbor umeleckých diel a umeleckých výkonov, ktorý je jeho autorom alebo spoluautorom.
2. Výzva na podávanie nominácií sa zverejňuje na webovom sídle Slovenskej rektorskej konferencie [www.srk.sk](http://www.srk.sk).
3. Cenu tvorí diplom a finančná odmena. Výška finančnej odmeny je 2000,- EUR (slovom: dvetisíc EUR) po zdanení v zmysle právnych predpisov platných v Slovenskej republike.
4. Finančná odmena sa delí medzi spoluautormi podľa autorského podielu na umeleckom diele alebo umeleckom výkone alebo súbore umeleckých diel a umeleckých výkonov. Percentuálny podiel jednotlivých spoluautorov, respektíve interpretov je uvedený v návrhu na cenu.
5. Meno nositeľa ceny a názov umeleckého diela alebo umeleckého výkonu alebo súboru umeleckých diel a umeleckých výkonov sa zverejňuje na webovom sídle SRK [www.srk.sk](http://www.srk.sk) alebo aj na webovom sídle Týždňa vedy a techniky na Slovensku. Nositelia ceny majú právo túto skutočnosť vhodným spôsobom využiť na svoju propagáciu. SRK ju vhodným spôsobom a so súhlasom nositeľa ceny môže využiť na propagáciu v SR a zahraničí.
6. S prihliadnutím na predložené návrhy a výsledky hodnotenia komisie, môže prezident SRK cenu neudeliť.

**Článok 3
Predkladanie nominácií na udelenie ceny**

1. Nominácie predkladá rektor vysokej školy so sídlom v Slovenskej republike.
2. Rektor vysokej školy môže predložiť v akademickom roku len jednu nomináciu.
3. Nominácia sa predkladá formou návrhu, ktorý musí obsahovať:
4. meno autora alebo kolektívu autorov a adresu trvalého pobytu,
5. názov umeleckého diela alebo umeleckého výkonu alebo súboru umeleckých diel a umeleckých výkonov,
6. zdôvodnenie návrhu na udelenie ceny,
7. percentuálny podiel všetkých spoluautorov na umeleckom diele alebo umeleckom výkone, alebo súbore umeleckých diel a umeleckých výkonov pričom súčet všetkých percentuálnych podielov uvedených v návrhu musí byť vždy 100 percent,
8. meno a adresu, podpis a pečiatku predkladateľa návrhu,
9. prílohy:
	1. zoznam ohlasov (citácia, recenzia, umelecká kritika),  ich kópie alebo verejne prístupné zdroje informácií o ohlasoch,
	2. čestné vyhlásenie autora alebo kolektívu autorov o autorstve, v prípade kolektívu autorov aj o autorskom podiele na umeleckom diele alebo umeleckom výkone.
10. Návrh, ktorý nespĺňa všetky požiadavky uvedené v čl. 3 ods. 3, nebude akceptovaný.
11. Návrhový formulár sa zverejňuje na webovom sídle Slovenskej rektorskej konferencie [www.srk.sk](http://www.srk.sk). Vyplnený formulár treba zaslať na e-mailovú adresu Slovenskej rektorskej konferencie srk@srk.sk spolu s jednou písomnou kópiou na adresu: Slovenská rektorská konferencia, Konventná 1, 811 02 Bratislava vždy do **30. septembra** v kalendárnom roku hodnotenia.

**Článok 4
Hodnotiaca komisia**

1. Hodnotiaca komisia (ďalej „komisia“) sa skladá z členov, ktorých vymenúva a odvoláva prezident SRK so súhlasom prezídia SRK na základe návrhov členov SRK.
2. Funkčné obdobie členov komisie je dvojročné a začína plynúť dňom vymenovania. Členstvo v komisii možno vykonávať najviac dva po sebe nasledujúce funkčné obdobia.
3. Komisia si zvolí predsedu tajným hlasovaním. Funkčné obdobie predsedu je dvojročné a začína plynúť dňom jeho vymenovania prezidentom SRK. Funkciu predsedu možno vykonávať najviac dva po sebe nasledujúce funkčné obdobia.
4. Funkcia člena a predsedu hodnotiacej komisie je čestnou funkciou, ktorá nezakladá vznik pracovnoprávneho vzťahu a nároku na odmenu.
5. Pred oboznámením sa s návrhmi každý člen komisie svojím podpisom potvrdí vyhlásenie o oboznámení sa s týmto štatútom a o zachovaní mlčanlivosti o informáciách týkajúcich sa jednotlivých návrhov a ich hodnotenia.
6. Členstvo v komisii zaniká:
	1. úmrtím člena,
	2. dňom doručenia písomného oznámenia člena o vzdaní sa členstva prezidentovi SRK,
	3. zánikom ceny.

**Článok 5
Hodnotenie nominácií**

1. Hodnotia sa kompletné návrhy podľa čl. 3 ods. 3 až 5 štatútu podané do **30. septembra** v kalendárnom roku hodnotenia. Z hodnotenia sú vylúčené návrhy, ktoré už boli touto cenou ocenené. Z hodnotenia možno kedykoľvek do rozhodnutia o udelení ceny vylúčiť tie návrhy, u ktorých sa preukážu nepravdivé alebo neoverené podklady a informácie.
2. Návrhy posudzuje hodnotiaca komisia na základe nominácií a kompletných podkladov poskytnutých na účely hodnotenia. Komisia hodnotí návrhy podľa umeleckých kritérií uvedených v prílohe č. 1 štatútu.
3. Návrh, ktorý získa najvyšší počet bodov v prvom kole hodnotenia, bude navrhnutý na ocenenie cenou.
4. V prípade rovnosti súčtu pridelených bodov podľa umeleckých kritérií uvedených v prílohe č. 1 štatútu sa pri návrhoch s najvyšším počtom pridelených bodov uplatňuje druhé kolo hodnotenia, ku ktorému pristúpi komisia bezprostredne po sčítaní a zistení rovnosti bodov.
5. V druhom kole hodnotiaca komisia hodnotí návrhy s rovnakým počtom najvyšších bodov stanovením poradia návrhov. Zvíťazí ten návrh, ktorý získal väčší počet prideleného prvého poradia.
6. V prípade opakovanej rovnosti prvého poradia u viacerých návrhov podľa čl. 5 bodu 5 rozhoduje o návrhu na ocenenie cenou predseda hodnotiacej komisie.
7. S celkovým hodnotením a jeho výsledkom musí súhlasiť nadpolovičná väčšina členov komisie.
8. Komisia predkladá výsledok hodnotenia návrhov prezidentovi SRK v písomnej forme do **31. októbra** v kalendárnom roku hodnotenia.

**Článok 6
Udelenie a odovzdanie ceny**

1. Rozhodnutie prezidenta SRK je konečné a nemožno sa proti nemu odvolať.
2. Cenu slávnostne odovzdá prezident SRK alebo ním poverený zástupca SRK počas Týždňa vedy a techniky, ktorý organizuje Ministerstvo školstva, vedy, výskumu a športu SR v kalendárnom roku hodnotenia.
3. Diplom je súčasťou ceny a obsahuje tieto údaje:
	1. meno, priezvisko a titul oceneného,
	2. nasledujúci text: Za umelecké dielo alebo umelecký výkon alebo súbor umeleckých diel alebo umeleckých výkonov nadnárodného, resp. národného významu, ktoré bolo alebo boli realizované alebo interpretované počas vysokoškolského štúdia v študijnom odbore (názov) na (názov vysokej školy),
	3. dátum schválenia návrhu,
	4. podpis prezidenta SRK.

**Článok 7
Organizačné a finančné zabezpečenie**

1. Organizátorom hodnotenia, udeľovania a odovzdávania ceny je Slovenská rektorská konferencia.
2. Inštitút Slovenskej rektorskej konferencie zabezpečuje všetky administratívne, organizačné a výkonné práce súvisiace s vymenovaním a zasadnutím komisie, hodnotením návrhov, udeľovaním a odovzdávaním ocenenia, s propagáciou ceny a evidenciou návrhov.
3. Finančné náklady spojené s prípravou a udelením ceny sú hradené z rozpočtu Inštitútu Slovenskej rektorskej konferencie.
4. Slovenská rektorská konferencia a Inštitút Slovenskej rektorskej konferencie nehradia navrhovateľom náklady spojené s vypracovaním, predložením, potvrdzovaním nominácie a oceneným nehradia náklady na účasť na odovzdávaní ceny a ani žiadne iné náklady.

**Článok 8
Ochrana informácií**

1. Mená nominovaných, obsah návrhov, ako aj hodnotenie a jeho výsledky sú až do udelenia ceny neverejné.
2. Po odovzdaní ceny bude verejnosť oboznámená s výsledkom hodnotenia uverejnením oznamu na webovom sídle Slovenskej rektorskej konferencie [www.srk.sk](http://www.srk.sk).

**Článok 9
Záverečné ustanovenia**

1. Tento štatút nadobudol účinnosť dňom podpisu prezidentom Slovenskej rektorskej konferencie 10. septembra 2012.
2. Prvú zmenu štatút ceny schválil prezident Slovenskej rektorskej konferencie 5. júna 2013.
3. Druhú zmenu štatútu ceny schválil prezident Slovenskej rektorskej konferencie 26. júna 2017

V Bratislave 19. júla 2017 Dr. h. c. prof. Ing. Rudolf Kropil, PhD.

prezident Slovenskej rektorskej konferencie

**Príloha č. 1 Štatútu Ceny SRK za umenie**

**Umelecké kritériá na posúdenie návrhu na Cenu SRK za umenie**

(Vysvetlenie: min. počet bodov je 1, max. počet bodov je 5)

|  |  |
| --- | --- |
| 1. Pôvodnosť a originalita umeleckého diela alebo umeleckého výkonu alebo súboru umeleckých diel alebo umeleckých výkonov. | 1-5 bodov |
| 2. Zásadný význam umeleckého diela alebo umeleckého výkonu alebo súboru umeleckých diel alebo umeleckých výkonov v nadnárodnom, resp. národnom kontexte. | 1-5 bodov |
| 3. Prínos umeleckého diela alebo umeleckého výkonu alebo súboru umeleckých diel alebo umeleckých výkonov pre danú oblasť umenia. | 1-5 bodov |
| 4. Doložené ohlasy na umelecké dielo alebo umelecký výkon alebo súbor umeleckých diel alebo umeleckých výkonov v nadnárodnom a národnom kontexte. | 1-5 bodov |
| Spolu | Max. 20 bodov |

**Príloha č. 2** **Štatútu Ceny SRK za umenie**

**Návrh na Cenu SRK za umenie**

|  |  |
| --- | --- |
| **Prihláška sa vzťahuje na umelecké dielo alebo umelecký výkon alebo súbor umeleckých diel alebo umeleckých výkonov predložených v kalendárnom roku[[1]](#footnote-1)**  | **[vložiť akad. rok]** |
| **Meno, priezvisko, tituly autora alebo kolektívu autorov** |  |
| **Adresa trvalého pobytu a kontakt (email a tel. číslo)** |  |
| **Status autora alebo kolektívu autorov** *(študent, absolvent 1.,2. alebo 3. stupňa)* |  | **Percentuálny podiel na umeleckom diele alebo umeleckom výkone alebo súbore** |  |
| **Názov umeleckého diela alebo umeleckého výkonu alebo súboru umeleckých diel -výkonov** |  |
| **Opis umeleckého diela alebo umeleckého výkonu** **alebo súboru umeleckých diel -výkonov** |  |
| **Zdôvodnenie:**  |  |
| **Návrh sa predkladá v ŠO** |  |
| **Návrh predkladá (člen SRK)** |
| **Meno, priezvisko a tituly:**  |  |
| **Názov a adresa vysokej školy:** |  |
| **Miesto a dátum:**  | **Podpis:** | **Pečiatka:**  |

Počet príloh:

**Príloha A návrhu** **na Cenu SRK za umenie**

**Doložené ohlasy na umelecké dielo alebo umelecký výkon**

**alebo súbor umeleckých diel alebo umeleckých výkonov**

**v nadnárodnom a národnom kontexte
(citácie, recenzie, umelecká kritika)**

Zoznam doložených ohlasov:

(Dokumentácia kópií ohlasov alebo verejne prístupné zdroje informácií o ohlasoch)

**Príloha B návrhu** **na Cenu SRK za umenie**

**Čestné vyhlásenie autora alebo spoluautora**

Ja, dolu podpísaný ...................................................................................................................................

(Meno a priezvisko navrhovaného, adresa trvalého pobytu)

...................................................................................................................................................................

čestne vyhlasujem, že som autorom – spoluautorom s ....................... percentuálnym podielom na navrhovanom umeleckom diele alebo umeleckom výkone alebo na súbore umeleckých diel alebo umeleckých výkonov[[2]](#endnote-1) a súhlasím s predložením nominácie na Cenu SRK za umenie.

Zároveň dávam písomný súhlas Slovenskej rektorskej konferencii a Inštitútu Slovenskej rektorskej konferencie s využitím môjho mena a priezviska pri propagácii ceny SRK za umenie.

Miesto a dátum: .................................................

Podpis: ...............................................................

1. Nehodiace sa vyškrtnite. [↑](#footnote-ref-1)
2. Nehodiace sa vyškrtnite. [↑](#endnote-ref-1)